[{"text_idx": "#000000", "text": "20. juunist on Kunstihoone galeriis avatud Britta Benno isikuna\u0308itus \u201eDu\u0308stoopiline Tallinn\u201c, milles kunstnik teeb katse kujutleda kauget tulevikku. Na\u0308itus on otsekui maalidest, graafilistest lehtedest ja installatsioonist koosnev imedekamber, milles leiduvad va\u0308a\u0308risesemed ja kujutised jutustavad katkendliku loo saabuvast hukust."}, {"text_idx": "#000001", "text": "Na\u0308itus avatakse kolmapa\u0308eval, 19. juunil kell 18 ja see ja\u0308a\u0308b avatuks 11. augustini."}, {"text_idx": "#000002", "text": "Teated inimtekkelisest kliimamuutusest muutuvad meedias u\u0308ha sagedasemaks. Ko\u0303ikjal maailmas kutsuvad teadlased inimkonda u\u0308les radikaalsetele sammudele, sest mustemad stsenaariumid lubavad hukatuslikke tagaja\u0308rgi juba ka\u0308esoleva sajandi lo\u0303puks. Britta Benno na\u0308gemus meie kodulinnast ei ole futuristlik idealism ko\u0303rghoonetega ega tuumaajastu optimism lendavate autodega, vaid antropotseenile kohane pessimism lagunevate hoonete ja nende vahel lokkava taimestikuga."}, {"text_idx": "#000003", "text": "Oma essees kirjutab kunstnik: \u201eMa usun loodusesse, taimedesse ja loomadesse, kuid ei ja\u0308ta o\u0308kosu\u0308steemi alles ennastha\u0308vitavat inimest. Panustan tulevikku, kus meid enam liigina ei eksisteeri. Kujutades inimeseja\u0308rgset linnamaastikku, projitseerin ennastha\u0308vitava ka\u0308itumise ta\u0308nasele Eesti inimesele: meile, kes me tegutseme du\u0308stoopilise stsenaariumi eelloos.\u201c"}, {"text_idx": "#000004", "text": "Benno ei anna vihjeid su\u0308ndmustele, mis inimkonna hukuni viisid. Na\u0308itusel on vo\u0303imalik hetkeks vabaneda olukorra to\u0303siduse rusuvast tundest ning imetleda piltpostkaarte inimja\u0308rgsest ajastust ehk postantropotseenist."}, {"text_idx": "#000005", "text": "\u201eMida enam su\u0308veneda Benno teostel kujutatusse, seda enam leiame vastanduvat infot. Kas Jaani kirikut u\u0308mbritseb tulevikus mets vo\u0303i ookean? Seda vastuolu vo\u0303iks selgitada erineva aja kujutamine. Aga miks siis on ko\u0303ik hooned u\u0308ksteisest eraldi, mitte ei moodusta tavapa\u0308rast u\u0308htset fronti? Kas need on lumised ma\u0308etipud, mida na\u0308eme Tallinna linnavalitsuse taga ko\u0303rgumas? See ei ole vo\u0303imalik! Kui just ei... Ehk murdub Euroopa manner kauges tulevikus ta\u0308pselt Vabaduse va\u0308ljaku keskelt seitsmeks vo\u0303rdseks sektoriks, mis u\u0308ksteisest lahku hakkavad triivima?\u201c kirjutab na\u0308ituse kuraator Siim Preiman saatetekstis."}, {"text_idx": "#000006", "text": "Britta Benno on Tallinnas elav ning to\u0308o\u0308tav joonistus- ja graafikakunstnik. Teda huvitavad erinevad tehnikad ja materjalid ning nende ko\u0303rvutamisel ja kombineerimisel avanevad uued perspektiivid. Benno on lo\u0303petanud Eesti Kunstiakadeemia bakalaureuse- ja magistrio\u0303ppe graafika erialal ning ta\u0308iendanud end Viini Kunstiakadeemias ja Tallinna U\u0308likoolis. Praegu on ta Eesti Kunstiakadeemia doktorio\u0303ppes. Varasemad isikuna\u0308itused: \u201eLo\u0303ksus\u201c Draakoni galeriis 2017. aastal, \u201eRo\u0308o\u0308pra\u0308hkleja\u201c Hobusepea galeriis 2015. aastal ja \u201eVo\u0303itlus tuuleveskitega\u201c Draakoni galeriis 2013. aastal."}, {"text_idx": "#000007", "text": "Kunstihoone 2019. aasta na\u0308ituseprogramm po\u0308o\u0308rab erilist ta\u0308helepanu hea olemise vo\u0303imalikkusele ning o\u0308koloogilisele vastutusele kindla huku tingimustes. Selle teemaderingi u\u0308mber koondub viis na\u0308itust, millest Britta Benno \u201cDu\u0308stoopiline Tallinn\u201d on ja\u0308rjekorras teine. Esimene na\u0308itus oli Taavi Suisalu \u201eValgus ookeanide vahel\u201c Linnagaleriis ning kolmandana avaneb 21. juunil rahvusvaheline grupina\u0308itus \u201cHea olemise kunst\u201d kunstihoone suures saalis. Na\u0308itustekobara kuraator on Siim Preiman."}]